
Text rozhodnutia
Súd: Krajský súd Prešov Spisová značka: 9CoPr/3/2017 Identifikačné číslo súdneho spisu: 8714208158 Dátum vydania rozhodnutia: 08. 06. 2017 Meno a priezvisko sudcu, VSÚ: JUDr. Monika Jusková ECLI: ECLI:SK:KSPO:2017:8714208158.2 Uznesenie Krajský súd v Prešove v senáte zloženom z predsedníčky senátu JUDr. Moniky Juskovej a členov senátu JUDr. Karola Krochtu a JUDr. Jany Burešovej v spore žalobkyne B.. W. S., nar. XX.XX.XXXX, bytom M. XXX/XX, M., zastúpenej spoločnosťou Advokátska kancelária JUDr. Marcel Mašan, s.r.o., so sídlom Školská 257, 059 91 Veľký Slavkov, IČO: 368 589 35, proti žalovanému Gymnázium, Kukučínova 4239/1, 058 39 Poprad, zastúpenému advokátom JUDr. Stanislavom Lampartom, so sídlom nám. Sv. Mikuláša 29, 064 01 Stará Ľubovňa, o zaplatenie náhrady mzdy s príslušenstvom, takto o odvolaní žalobkyne proti uzneseniu Okresného súdu Poprad č.k. 17Cpr/17/2014-203 zo dňa 29.04.2016 r o z h o d o l : Zrušuje uznesenie. o d ô v o d n e n i e : 1. Okresný súd Poprad (ďalej aj len „súd prvej inštancie“) napadnutým uznesením, označeným ako opravné uznesenie, opravil výrok rozsudku Okresného súdu Poprad sp. zn. 17Cpr 17/2014 z 13.03.2015 tak, že prvý riadok výroku správne znie: „Žalovaný je povinný zaplatiť žalobkyni sumu 6.449,04 eur brutto s 8,75 %-ným“. V dôvodoch svojho rozhodnutia uviedol, že vo výroku rozsudku Okresného súdu Poprad vo veci sp. zn. 17Cpr 17/2014 z 13.03.2015 bola uvedená suma 6.449,04 eur bez uvedenia „brutto“, čo predstavuje zrejmú nesprávnosť, keď plnenie náhrady mzdy brutto vyplýva zo zákonnej povinnosti zamestnávateľa v zmysle § 131 Zákonníka práce. Súd prvej inštancie poukázal na ustanovenie § 164 prvá veta v čase jeho rozhodnutia platného Občianskeho súdneho poriadku konštatujúc, že svojim rozhodnutím opravil zrejmú nesprávnosť. 2. Proti tomuto rozhodnutiu podala odvolanie žalobkyňa. Uviedla, že žalobou sa domáhala náhrady mzdy z neplatne ukončeného pracovného pomeru. Uplatnený nárok bol z čistej (netto) mzdy tak, ako to má jednoznačne vyplývať z výplatných pások, ktoré boli súdu predložené. Na základe žaloby súd právoplatne rozhodol rozsudkom Okresného súdu Poprad sp.zn. 17Cpr/17/2014 z 13.03.2015 v spojení s rozsudkom Krajského súdu v Prešove č. 19CoPr/4/2015 z 29.09.2015, ktorý je právoplatný a vykonateľný. Vo vzťahu k takémuto rozsudku nemohol okresný súd zákonne vydať opravné uznesenie v takom znení, v akom ho vydal, keďže týmto sa zásadným spôsobom mení priznaný nárok žalobkyne. Súd konštatoval zrejmú nesprávnosť, v danom prípade o zrejmú vadu nejde, keďže ani súčasťou návrhu na začatie konania, ani súčasťou dokazovania a odôvodnenia rozsudku nebola zmienka o nároku ako nároku brutto. Možnosť vydať opravné uznesenie by bola daná iba v prípade, že by súčasťou návrhu bolo označenie istiny s prívlastkom brutto, resp. ak by sa o brutto nároku rozhodovalo a išlo by o zrejmé opomenutie zo strany súdu s otázkou brutto nároku vysporiadať sa v odôvodnení. V prípade opravného uznesenia, ktoré súd prvej inštancie vydal, ani jedna z podmienok nebola splnená a takéto uznesenie nemalo byť vôbec vydané. Rozhodnutie súdu prvej inštancie považuje za nezákonné, neústavné, arbitrárne, konaním súdu jej bola odňatá možnosť konať pred súdom. 3. Žalovaný vo vyjadrení k odvolaniu žalobkyne uviedol, že rozhodnutie súdu prvej inštancie, ktoré je napadnuté odvolaním, je plne v súlade s platným právom a je zákonné. Súd rozhodnutím sledoval odstránenie možných pochybností čo sa týka plnenia žalovaného. V pracovnoprávnych veciach sa u náhrady mzdy vždy uplatňuje náhrada mzdy tak, ako je určená v ustanovení § 118 a § 134 Zákonníka práce. Je na žalobcovi akú výšku uplatňuje. V zmysle § 131 Zákonníka práce je zamestnávateľ povinný zo mzdy vykonať zákonné zrážky. Už len z toho je zrejmé, že v prípade náhrady mzdy sa jedná o tzv. hrubú mzdu, z ktorej je zamestnávateľ povinný vykonať a odviesť zákonné zrážky. Navrhol, aby odvolací súd napadnuté uznesenie potvrdil v celom rozsahu ako zákonné. 4. Žalobkyňa k vyjadreniu žalovaného k jej odvolaniu žiadne stanovisko nezaujala. 5. Krajský súd v Prešove (ďalej len „odvolací súd“) príslušný na rozhodnutie o odvolaní (§ 34 zákona č. 160/2015 Z.z. Civilného sporového poriadku, ďalej len „CSP“), preskúmal napadnuté uznesenie, ako aj konanie mu predchádzajúce, v zmysle zásad vyplývajúcich z ust. § 379 a nasl. CSP, bez nariadenia pojednávania (§ 385 ods. 1 CSP a contrario) a dospel k záveru, že nie je dôvod na potvrdenie ani na zmenu napadnutého rozhodnutia súdu prvej inštancie. 6. Podľa § 164 veta prvá v čase rozhodnutia súdu prvej inštancie platného Občianskeho súdneho poriadku, textu ktorého v súčasnosti zodpovedá § 224 veta prvá CSP, súd kedykoľvek aj bez návrhu opraví v rozsudku chyby v písaní a počítaní, ako aj iné zrejmé nesprávnosti. Citovaným ustanovením bolo a je súdu dané oprávnenie na opravu jeho pochybenia z úradnej moci za predpokladu existencie pochybenia v písaní, počítaní alebo ak išlo o iné nesprávnosti, ktoré sú zrejmé. Súd prvej inštancie rozhodol o oprave, ako z jeho odôvodnenia vyplýva, pre zrejmú nesprávnosť. Ako uviedol Ústavný súd Slovenskej republiky v rozhodnutí II.ÚS 576/2013, za zrejmú nesprávnosť treba považovať rozpor medzi obsahom verejnomocenskej autoritatívnej vôle, ktorú súd svojim rozhodnutím v okamihu jeho vyhlásenia prejaviť chcel a ktorej obsah je z dôvodov rozhodnutia bezpečne poznateľný a obsahom samotného rozhodnutia ako prejavu tejto verejnomocenskej autoritatívnej vôle. V zhode s tým judikatúra všeobecných súdov (10MObdoV 11/2010), ako aj Ústavného súdu Slovenskej republiky (I.ÚS 206/2013) uznala ako zrejmú nesprávnosť rozhodnutia nesprávnej výrok o zrušení prvoinštančného rozhodnutia a akceptovala jeho opravu na výrok o potvrdení prvoinštančného rozhodnutia, keď takýto výrok bol jednoznačne krytý odôvodnením príslušného rozhodnutia. 7. Z dôvodov rozsudku súdu prvej inštancie č.k. 17Cpr/14/2014-111 z 13.03.2015 nevyplýva existencia predpokladov pre opravu výroku tohto rozsudku, teda dôvodu pre jeho vydanie, preto odvolací súd napadnuté uznesenie podľa § 389 ods. 1 písm. d) CSP zrušil. 8. Rozhodnutie bolo prijaté senátom Krajského súdu v Prešove v pomere hlasov 3:0 (§ 3 ods. 1 zákona č. 757/2004 Z.z.). Poučenie: Proti tomuto rozhodnutiu odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP). Podľa § 420 CSP, dovolanie je prípustné proti každému rozhodnutiu odvolacieho súdu vo veci samej alebo ktorým sa konanie končí, ak a) sa rozhodlo vo veci, ktorá nepatrí do právomoci súdov, b) ten, kto v konaní vystupoval ako strana, nemal procesnú subjektivitu, c) strana nemala spôsobilosť samostatne konať pred súdom v plnom rozsahu a nekonal za ňu zákonný zástupca alebo procesný opatrovník, d) v tej istej veci sa už prv právoplatne rozhodlo alebo v tej istej veci sa už prv začalo konanie, e) rozhodoval vylúčený sudca alebo nesprávne obsadený súd, alebo f) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces. Podľa § 421 ods. 1 CSP, dovolanie je prípustné proti rozhodnutiu odvolacieho súdu, ktorým sa potvrdilo alebo zmenilo rozhodnutie súdu prvej inštancie, ak rozhodnutie odvolacieho súdu záviselo od vyriešenia právnej otázky, a) pri ktorej riešení sa odvolací súd odklonil od ustálenej rozhodovacej praxe dovolacieho súdu, b) ktorá v rozhodovacej praxi dovolacieho súdu ešte nebola vyriešená alebo c) je dovolacím súdom rozhodovaná rozdielne. Podľa § 421 ods. 2 CSP, dovolanie v prípadoch uvedených v odseku 1 nie je prípustné, ak odvolací súd rozhodol o odvolaní proti uzneseniu podľa § 357 písm. a) až n). Podľa § 423 CSP, dovolanie len proti dôvodom rozhodnutia nie je prípustné. Podľa § 424 CSP, dovolanie môže podať strana, v ktorej neprospech bolo rozhodnutie vydané. Podľa § 427 ods. 1 CSP, dovolanie sa podáva v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy. Podľa § 427 ods. 2 CSP, dovolanie je podané včas aj vtedy, ak bolo v lehote podané na príslušnom odvolacom alebo dovolacom súde. Podľa § 428 CSP, v dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh). Podľa § 429 ods. 1 CSP, dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom. Podľa § 429 ods. 2 CSP, povinnosť podľa odseku 1 neplatí, ak je a) dovolateľom fyzická osoba, ktorá má vysokoškolské právnické vzdelanie druhého stupňa, b) dovolateľom právnická osoba a jej zamestnanec alebo člen, ktorý za ňu koná má vysokoškolské právnické vzdelanie druhého stupňa, c) dovolateľ v sporoch s ochranou slabšej strany podľa druhej hlavy tretej časti tohto zákona zastúpený osobou založenou alebo zriadenou na ochranu spotrebiteľa, osobou oprávnenou na zastupovanie podľa predpisov o rovnakom zaobchádzaní a o ochrane pred diskrimináciou alebo odborovou organizáciou a ak ich zamestnanec alebo člen, ktorý za ne koná má vysokoškolské právnické vzdelanie druhého stupňa.

Zdroj: KAUZIS.SK – https://www.kauzis.sk/judikatura/r/ECLI:SK:KSPO:2017:8714208158.2 (dáta aktuálne k 5. 11. 2026). Záväzné je znenie zverejnené súdom.




